РЕПУБЛИКА СРБИЈА

**АУТОНОМНА ПОКРАЈИНА ВОЈВОДИНА**

**ПОКРАЈИНСКИ СЕКРЕТАРИЈАТ**

**ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ − НАЦИОНАЛНЕ ЗАЈЕДНИЦЕ**

**ИНФОРМАЦИЈА**

**О СРЕДЊЕМ ОБРАЗОВАЊУ И ВАСПИТАЊУ УЧЕНИКА,**

**С ПОСЕБНИМ ОСВРТОМ НА ШКОЛОВАЊЕ**

**НА ЈЕЗИЦИМА НАЦИОНАЛНИХ МАЊИНА − НАЦИОНАЛНИХ ЗАЈЕДНИЦА**

**У АУТОНОМНОЈ ПОКРАЈИНИ ВОЈВОДИНИ**

**У ШКОЛСКОЈ 2016/17. ГОДИНИ**

#### Нови Сад, мај 2017. године

***I УВОД***

1. Циљ ове информације јесте да прикаже стање и могућности образовања и васпитања ученика средњих школа на територији Аутономне покрајине Војводине (у даљем тексту: АП Војводина), с посебним освртом на образовање ученика припадника националних мањина – националних заједница на матерњем језику, у школској 2016/17. години.

Информација је израђена на основу података прикупљених од средњих школа са седиштем на територији АП Војводине током школске 2016/17. године.

2. Законом о основама система образовања и васпитања („Службени гласник РС”, број: 72/2009, 52/2011, 55/2013, 35/2015 - аутентично тумачење, 68/2015 и 62/2016 - одлука УС), одредбом члана 27. став 1. тачка 3. утврђено је да делатност средњег образовања и васпитања обављају: гимназија (општа и специјализована), стручна школа, мешовита школа (гимназија и стручна или уметничка), уметничка школа, средња школа за образовање одраслих и средња школа за ученике са сметњама у развоју.

**У школској 2016/17. години**, на територији АП Војводине, у **четрдесет локалних самоуправа** (од укупно четрдесет пет)**, то јест у тридесет четири општине и шест градова,** постоји **сто тридесет једна средња школа**: **двадесет пет гимназија** (двадесет једна општа и четири специјализоване – две за обдарене ученике у математичкој гимназији на српском и мађарском језику и две за обдарене ученике у филолошкој гимназији на српском и мађарском језику), **седамдесет четири стручне школе**, **дванаест мешовитих школа**, **десет уметничких школа** и **десет средњих школа за ученике са сметњама у развоју**. Стручне и мешовите школе обављају делатност средњег образовања и васпитања у трајању од три године, односно четири године. Средње школе за ученике са сметњама у развоју обављају делатност средњег образовања и васпитања у трајању од једне, две и три године у оквиру следећих подручја рада: машинство и обрада метала (помоћни бравар, бравар, аутолимар), остало – делатност личних услуга (мушки и женски фризер), хемија, неметали и графичарство (књиговезац, ситоштампар), текстилство и кожарство (шивач текстила конфекцијски манипулант), пољопривреда, производња и прерада хране (цвећар-вртлар, пекар), трговина, угоститељство и туризам (припремач намирница) и геодезија и грађевинарство (молер).

3. Средњим образовањем у АП Војводини обухваћено је **62.032 ученика** уписаних у **2.628 одељењa** гимназија, стручних, мешовитих и уметничких школа. ***Просечан број ученика у одељењу јесте око двадесет четири ученика*.** У поређењу с прошлом школском годином, број ученика у средњим школама **мањи** је **за 1.544 ученика** или за **2,49%**, а **број одељења** **мањи** је за **75,** то јест за **2,85%** (просечан број ученика у одељењу је остао исти).

Посматрано према врсти средње школе, бројност ученика је следећа: **у** **гимназијама се школује 13.469 ученикa, у стручним школама 43.781 ученик, у мешовитим школама 3.581 ученик и у уметничким школама 1.201 ученик**. **У десет средњих школа за ученике са сметњама у развоју образује се 698 ученика (34 ученика мање него претходне школске године)**.

**Број ученика у средњим школама**

У поређењу с прошлом школском годином, број ученика у **гимназијама** **мањи** је за **235** или за **1,71%**, у **стручним школама мањи је** за **1.580** или за **3,48%,** ау **мешовитим школама већи је за 266,** то јест за **8,02%.** У **уметничким школама** број ученика **већи** је за **5** или за **0,42%**.

Позивајући се на Закон о заштити података о личности, нисмо могли да прикупимо податке о националном саставу ученика и обухвату ученика појединих националности наставом на српском, мађарском, словачком, румунском, русинском и хрватском наставном језику.

Без података о националном саставу ученика не може се сагледати степен остваривања права националних мањина – националних заједница на образовање на матерњем језику, право на учење матерњег језика са елементима националне културе, као ни потреба за планирањем средњег образовања на језицима националних мањина – националних заједница.

4. Према одредби члана 9. став 1. и став 2. Закона о основама система образовања и васпитања („Службени гласник РС”, број: 72/09, 52/11, 55/13, 35/2015-аутентично тумачење и 68/2015), образовно-васпитни рад у средњој школи остварује се на **српском** језику. **За припаднике националних мањина** образовно-васпитни рад остварује се **на** **матерњем** **језику, а** изузетно може да се остварује **и двојезички или само на српском језику,** у складу с посебним законом. Oдредбом члана 5. Законa о средњем образовању и васпитању („Службени гласник РС”, број: 55/2013), прописано је да се наставни план и програм остварују и **на језику и писму националне мањине**, односно двојезички, **ако се приликом уписа у први разред за то определи најмање петнаест ученика.**

Средња школа на територији АП Војводине може да реализује наставу и остварује школски програм на језицима **националних мањина – националних заједница и** за мање од петнаест ученика уз сагласност Покрајинског секретаријата за образовање, прописе, управу и националне мањине − националне заједнице.

Кад се ученик – припадник **мањинске националне заједнице –** школује на српском језику, **има право да учи матерњи језик са елементима националне културе** као изборни предмет.

5. У средњим школама на територији АП Војводине, образовно-васпитни рад (у даљем тексту: настава) остварује се на **шест наставних језика**: **српском**, **мађарском**, **словачком**, **румунском,** **русинском и хрватском језику**. Настава на ромском језику није организована у средњим школама са седиштем на територији АП Војводине.

**Настава на језицима националних мањина – националних заједница** организована је у **четрдесет једној средњој школи,** са седиштем **у седамнаест локалних самоуправа**:

* у **једанаест гимназија** (у осам на мађарском језику, у две на словачком језику, у једној на румунском језику, а у једној од гимназија и на хрватском језику);
* у **двадесет пет стручних школа** (у једној на румунском језику и у двадесет четири на мађарском језику, од којих у једној школи, поред мађарског језика, настава се одвија и на словачком, односно хрватском наставном језику);
* у **три мешовите школе** (у две на мађарском језику и у једној у којој ученици на русинском језику стичу гимназијско образовање);
* у **две уметничке школе на мађарском језику.**

Постоји **333 одељења** у којима се одржава настава на језицима националних мањина − националних заједница, коју похађа **6.253 ученика,** то јест **10,08%** од укупног броја ученика средњих школа.

**Број ученика** који похађају наставу на једном од језика националних мањина – националних заједница **мањи** је за **358** него школске 2015/16. године, а **број** **одељења** мањи је за седам, **док** је **проценат ученика** који се образују на језицима националних мањина – националних заједница, у поређењу са укупним бројем ученика средњих школа, **остао исти**.

***II НАСТАВА НА СРПСКОМ ЈЕЗИКУ***

**У школској 2016/17. години**, **настава на српском језику** у АП Војводини (табела 1. у прилозима) организована је у **сто деветнаест** средњих школа у **четрдесет локалних самоуправа** за **55.779 ученика,** распоређених у **2.295 одељења. *Просечан број ученика у одељењу јесте око двадесет четири*.**

**Број** **ученика** који се школују на српском језику **мањи** је **за 1.186,** то јест за **2,08%** него прошле године, а **број** **одељења** **мањи** је за **68** (**2,88%)**.

Средње образовање и васпитање на српском језику остварује се у **двадесет три гимназије**, **седамдесет четири стручне школе**, **дванаест мешовитих школа** и **десет уметничких школа**.

Највећи средњошколски центри у АП Војводини, у којима се настава одржава на српском језику, јесу: **Нови Сад** – **15.324** ученика (49 мање него прошле године); **Суботица** – **5.266** ученика (52 мање); **Панчево** – **5.105** ученика (55 мање); **Зрењанин** – **4.951** ученик (128 мање); **Сремска Митровица** – **3.551** ученик (162 мање); **Сомбор** – **3.462** ученика (108 мање); **Кикинда** – **1.896** ученика (86 мање), итд.

***a) Број ученика по врстама средњих школа***

У **двадесет три гимназије**уписано је **11.988 ученика,** распоређена у **449 одељења** (***просечан број ученика у одељењу је око двадесет седам***).

У поређењу с прошлом школском годином, број ученика у гимназијама **мањи** је за **74,** то јест за **0,61%**.

У **74 стручне школе** уписанo је **39.409 ученикa,** распоређених у **1.625 одељења** (***просечан број ученика у одељењу је око двадесет четири***).

Број ученика у стручним школама **мањи** је за **1.278** или **3,14%** него прошле школске године.

За стицање средњег образовања и васпитања у трајању од три године уписано је **6.413** **ученика** или **16,27%** од броја ученика уписаних у стручне школе, а за стицање средњег образовања и васпитања у трајању од четири године **32.996** **ученика** или **83,73%** од броја ученика уписаних у стручне школе, што је за око **1,25%** више уписаних ученика за трогодишње образовање, односно за толико мање обухваћено четворогодишњим стручним образовањем.

У **дванаест мешовитих школа** уписано је **3.266 ученика,** распоређених у **144 одељења.** *Четворогодишње* *образовање* *у мешовитим школама* стиче **2.844** **ученика**, а *трогодишње* – **422** **ученика**.

Број ученика у мешовитим школама **већи** је за **157** него прошле школске године.

*Гимназијско образовање* *у мешовитим школама* стиче **1.208** **ученика**, тако да **гимназијалаца** има **13.196** или **23,66%** у поређењу с бројем ученика у средњим школама у којима се настава остварује на српском језику **(55.779).**

*Стручно образовање* *у мешовитим школама* стиче **2.058 ученика** (1.636 ученика четворогодишње и 422 ученика трогодишње образовање), тако да, у односу на број ученика у средњим школама који похађају наставу на српском језику, **стручно образовање стиче 41.467 ученика** или **74,34%**.

Б**рој гимназијалаца** на српском наставном језику **мањи** је за **58** или **0,44%** него прошле школске године, док је број ученика који стичу **стручно** образовање **мањи** за **1.137** или **2,67%**. **Међутим, проценат/обухват гимназијалаца већи је за 0,39%, а обухват ученика који стичу стручно образовање мањи за 0,45%.**

Од **13.196** гимназијалца, **5.758 ученика** (166 ученика више него претходне школске године) распоређено у **220** **одељења** стиче образовање по наставном плану и програму општег типа, **3.568 ученик** (33 мање)распоређен у **129 одељење** стиче образовање по наставном плану и програму за друштвено-језички смер, **2.948** **ученика** распоређених у **107 одељења** по наставном плану и програму за природно-математички смер и **65 ученика** (90 мање) је информатичког смера (више се не уписују ученици за овај гимназијски смер). Смер за обдарене ученике у математичкој и рачунарској гимназији у Гимназији „Јован Јовановић Змај” у Новом Саду, као и Митровачкој гимназији похађа **310 ученика** (68 више)**,** распоређених у **петнаест одељења**, а смер за обдарене ученике филолошке струке у Карловачкој гимназији у Сремским Карловцима похађа **547 ученика** (11 мање)**,** распоређених у **двадесет четири одељења**.

У **десет уметничких школа –** балетске и музичке школе, као и у школе за дизајн – уписано је **1.116 ученика**. У поређењу с прошлом школском годином, број ученика у уметничким школама **већи** је за **9**.

Стручно образовање у средњим школама на српском наставном језику изводи се у оквиру следећих подручја рада:

|  |  |  |  |  |
| --- | --- | --- | --- | --- |
| Назив подручја рада | Број ученика | Занимања с највећим бројем ученика | Проценат у односу на број ученика обухваћен стручним образовањем (41.467) | Разлика (%) у односу на прошлу годину |
| Економија, право и администрација | 7685 | економски техничар, финансијски администратор и пословни администратор | 18,53% | - 0,62% |
| Електротехника | 5766 | електротехничар рачунара | 13,90% | +0,52% |
| Трговина, угоститељство и туризам | 4502 | туристички техничар и кувар | 10,86% | -0,20% |
| Здравство и социјална заштита | 4850 | медицинска сестра − техничар | 11,69% | +0,16% |
| Машинство и обрада метала | 4353 | машински техничар за компјутерско конструисање | 10,50% | +0,15% |
| Пољопривреда, производња и прерада хране | 3984 | пољопривредни и прехрамбени техничар | 9,61% | -0,15% |
| Хемија, неметали и графичарство | 3093 | техничар за заштиту животне средине и техничар за индустријску фармацеутску технологију | 7,46% | -0,26% |
| Саобраћај | 3463 | техничар друмског саобраћаја | 8,35% | +0,30% |
| Геодезија и грађевинарство | 1268 | архитектонски техничар и грађевински техничар за високоградњу | 3,06% | +0,11% |
| Шумарство и обрада дрвета | 951 | техничар за обликовање намештаја | 2,29% | -0,12% |
| Делатност личних услуга | 818 | женски фризер | 1,87% | -0,02% |
| Текстилство и кожарство | 649 | техничар моделар одеће | 1,56% | -0,03% |
| Геологија, рударство и металургија | 85 | руковалац постројења за добијање нафте | 0,20% | +0,07% |

Поредећи податке с претходном школском годином, незнатна је разлика у обухвату ученика у стручним школама сваким од подручја рада. Најзначајније је повећање у подручју рада електротехнике – за 0,52% (ученика је више за 67), а најзначајније смањење у подручју рада економија, где је ученика мање за 476, а обухват је мањи за 0,62%. У трговини је ученика мање за 209, а обухват је мањи за 0,20%, а у хемији је ученика мање за 198, а обухват је мањи за 0,26%.

***III НАСТАВА НА МАЂАРСКОМ ЈЕЗИКУ***

**Настава на мађарском језику** **у школској 2016/17. години** организована је у **тридесет шест средњих школа,** са седиштем у **дванаест локалних самоуправа,** за **5.481 ученика,** распоређена у **297 одељења** (табела 2. у прилозима).

У поређењу с прошлом школском годином, **број ученика** који се школују на мађарском језику **мањи** је за **347**, а **број одељења** **мањи** је за **осам.** Од укупног броја ученика у средњим школама, **проценат обухваћених ученика наставом на мађарском језику мањи је за 0,34% него прошле године** и износи **8,83%.**

Средњих школа у којима се настава у целини и делимично изводи на мађарском језику има: **осам** у Суботици, **четири** у Зрењанину, **пет** у Новом Саду, **четири** у Сенти, **четири** у Сомбору, **три** у Бечеју, **три** у Бачкој Тополи и по **једна** у Ади, Кањижи, Темерину, Чоки и Новом Кнежевцу.

Настава на мађарском језику остварује се у **осам гимназија** – од којих су две за талентоване ученике математичког и филолошког усмерења, у **двадесет четири стручне школе,** у **две мешовите школе** и у **две уметничке школе**.

***а) Број ученика по врстама средњих школа***

У **осам** **гимназија** у Бечеју, Зрењанину, Новом Саду, Сенти, Сомбору и Суботици уписано је **1.051 ученика, распоређена у педесет седам одељења – 19,17%** од укупног броја ученика у средњим школама који наставу похађају на мађарском језику. ***Просечан број ученика у одељењу је око деветнаест***.

Број ученика у гимназијама **мањи** је за **осамдесет седам** него прошле школске године, а **обухват гимназијалаца наставом на мађарском језику мањи је за 0,36%**.

У **двадесет четири** **стручне школе** уписано је **4.086 ученика, распоређених у 217 одељења,** то јест **74,55%** од укупног броја ученика у средњим школама који наставу похађају на мађарском језику (као претходне године). ***Просечан број ученика у одељењу је око деветнаест***. Број ученика у стручним школама, у поређењу с претходном школском годином, **мањи** је за **309**.

***У трогодишње стручне школе*** уписано је **864 ученика** – **21,15%** од укупног броја ученика уписаних у стручне школе с наставом на мађарском језику (**4.086**), а *у* ***четворогодишње стручне школе* 3.222 ученика** – **78,85%** од укупног броја ученика уписаних у стручне школе с наставом на мађарском језику. У односу на прошлу школску годину, за **2,33% повећан је број** ученика који се школују **у трогодишњим** стручним школама, за колико је **смањен број** ученика **у четворогодишњим** стручним школама.

У **две** **мешовите школе** – Гимназија „Доситеј Обрадовић” у Бачкој Тополи и Средња школа ''Лукијан Мушицки'' у Темерину, уписано је **259 ученика,** распоређених у **петнаест одељења**. *Гимназијско образовање у* овим *мешовитим школама* стиче **86 ученика**, тако да **гимназијалаца** који похађају наставу на мађарском језику има **1.137,** то јест **20,74%** од укупног броја ученика који наставу похађају на мађарском језику, што је за **деведесет пет ученика мање него прошле школске године,** а **проценат гимназијалаца на мађарском наставном језику мањи је за 0,4%.** С*тручно образовање* у мешовитој школи стиче **173 ученика** (подручја рада: **економија, право и администрација и машинство и обрада метала)**. Стручно образовање на мађарском језику стиче **4.259 ученика,** то јест **77,7%** од укупног број ученика који наставу похађају на мађарском језику, што је за **248 ученика** **мање** него претходне школске године, а **проценат ученика који стичу стручно образовање на мађарском наставном језику је већи за 0,4%.**

**Две уметничке школе** похађа укупно **85 ученика или 1,55% од укупног броја ученика који наставу похађају на мађарском језику,** што је **четири ученика** или **4,49% мање** него прошле школске године.

**Дакле, у поређењу с претходном школском годином, није значајно смањен проценат гимназијалаца који се образују на мађарском наставном језику, као ни повећан проценат ученика обухваћених стручним образовањем. Наставља се тренд повећања броја ученика за трогодишња занимања, а смањује број ученика за четворогодишње образовне профиле.**

Стручно образовање у средњим школама на мађарском наставном језику изводи се у оквиру следећих подручја рада:

|  |  |  |  |  |
| --- | --- | --- | --- | --- |
| Назив подручја рада | Број ученика | Занимања с највећим бројем ученика | Проценат у односу на број ученика обухваћен стручним образовањем (4.259) | Разлика (%) у односу на прошлу годину |
| Здравство и социјална заштита | 722 | медицинска сестра − техничар | 16,95% | -0,4% |
| Пољопривреда, производња и прерада хране | 660 | пољопривредни и прехрамбени техничар | 15,50% | -1% |
| Економија, право и администрација | 619 | пословни администратор и економски техничар | 14,53% | -0,38% |
| Машинство и обрада метала | 644 | машински техничар за компјутерско конструисање | 15,12% | +1,12% |
| Електротехника | 621 | електротехничар рачунара | 14.58% | +0,62% |
| Трговина, угоститељство и туризам | 392 | кувар | 9,20% | +0,77% |
| Хемија, неметали и графичарство | 156 | техничар за заштиту животне средине | 3,66% | -0,35% |
| Геодезија и грађевинарство | 107 | архитектонски техничар и грађевински техничар за високоградњу | 2,51% | -1,11% |
| Саобраћај | 215 | техничар друмског саобраћаја | 5,05% | -0,05% |
| Текстилство и кожарство | 21 | техничар моделар одеће | 0,49% | -0,1% |
| Делатност личних услуга | 73 | женски фризер | 1,71% | +0,47% |
| Шумарство и обрада дрвета | 29 | техничар за обликовање намештаја | 0,68% | +0,41% |

Дакле, у поређењу с прошлом школском годином, проценат ученика већи је у подручју рада машинство и обрада метала, а затим у подручју рада трговине, угоститељства и туризма и подручју рада електротехнике. У подручју рада геодезије и грађевинарства, као и пољопривреде, производње и прераде хране највише се смањио проценат ученика.

Настава се остварује у целини на мађарском језику **у средњим школама у Ади, Кањижи, Сенти, Чоки и Новом Кнежевцу**. Настава на мађарском језику највећим делом изводи се на мађарском језику у Суботици, Бечеју, Бачкој Тополи, Темерину, док је стање неповољније у Зрењанину и Сомбору.

Наставни предмети за које се настава изводи на српском језику:

* Српски као нематерњи језик (у пет средњих школа: две у Сомбору, две у Бачкој Тополи и једна у Новом Саду);
* Физичко васпитање (у пет средњих школа: три у Сомбору, једна у Б. Тополи и једна у Зрењанину);
* Латински језик (у две средње школе: једна у Сомбору и једна у Зрењанину);
* Социологија (у једној средњој школи у Зрењанину);
* Грађанско васпитање (у једној средњој школи у Зрењанину);
* Енглески језик (у две средње школе у Сомбору);
* Немачки језик (у две средње школе у Сомбору);
* Психологија (у две средње школе у Зрењанину);
* Ликовно образовање (у једној средњој школи у Сомбору);
* Логика са етиком (у средњој школи у Темерину).

На српском језику одржава се настава из стручних предмета **у подручју рада здравства и социјалне заштите и подручју рада угоститељства (у средњим школама у Сомбору, Зрењанину и Суботици), а у Сомбору и из стручних предмета у области кулинарства**.

***в) Учење мађарског језика са елементима националне културе***

Према подацима које су доставиле средње школе на територији АП Војводине, у школској 2016/17. години, за учење наставног предмета Мађарски језик са елементима националне културе, определило се укупно 38 ученика: у Техничкој школи у Бечеју 16 ученика, 21 ученик у Политехничкој школи у Суботици и 1 ученик у Техничкој школи ''Михајло Пупин'' у Инђији.

***IV НАСТАВА НА СЛОВАЧКОМ ЈЕЗИКУ***

Настава на **словачком језику** у школској 2016/17. години организована је у три средње школе: **Гимназији „Јан Колар” са домом ученика у Бачком Петровцу,** **Гимназији „Михајло Пупин” у Ковачици и Медицинској школи „7. Април” у Новом Саду**. Наставу похађа **383 ученика** (0,62% од укупног броја ученика средњих школа) распоређених у **шеснаест одељења** (табела 3. у прилозима). ***Просечан број ученика у одељењу је око двадесет четири****.*

Обе гимназије су општег типа, а у стручној школи се ученици образују у подручју рада здравства и социјалне заштите.

Наставу на словачком језикупохађа **двадесет осам ученика мање него прошле школске године,** док је проценат ученика који су се определили за наставу на словачком језику мањи за 0,03%.

У **Гимназији „Михајло Пупин” у Ковачици** на српском језику изводи се настава из **три наставна предмета** (Немачки језик, Латински језик и Биологија), **у Гимназији „Јан Колар” са домом ученика у Бачком Петровцу,** настава на српском језику изводи се из **једног наставног предмета** (Руски језик), док се у **Медицинској школи „7. Април” у Новом Саду** настава у целини изводи на словачком језику.

***в) Учење словачког језика са елементима националне културе***

Учење словачког језика са елементима националне културе је у школској 2016/17. години организовано за **44** **ученика** и изводи се: у све три средње школе у **у Старој Пазови** – за **двадесет ученика,** у Гимназији „20. октобар” и Техничкој школи **у Бачкој Паланци** – за **једанаест** ученика и у Гимназији „Михајло Пупин” **у Ковачици –** за **тринаест ученика**.

***V НАСТАВА НА РУМУНСКОМ ЈЕЗИКУ***

Настава на **румунском језику**, у школској 2016/17. години (табела 4. у прилозима), организована је у **Економско-трговинској школи „Доситеј Обрадовић” у Алибунару** (подручје рада: **економија**, **право** **и администрација**, образовни профил: **економски техничар**) и **Гимназији „Борислав Петров Браца” у Вршцу** (општи тип гимназије), за **189 ученика** распоређених у **осам одељења (0,31% од укупног броја ученика)**. **Гимназијско образовање** стиче **93 ученика** распоређена у **четири одељења**, а стручно образовање стиче **96 ученика** распоређених у **четири одељења**.

Број ученика који похађају наставу на румунском језику **мањи је за шест него прошле школске године,** а **проценат ученика је остао исти**. ***Просечан број ученика у одељењу је око двадесет четири****.*

**У Економско-трговинској школи „Доситеј Обрадовић” у Алибунару** настава **на српском језику** изводи се, као и претходних година,из општих предмета **Социологије и Хемије, као и из једног стручног предмета,** док се **у Гимназији „Борислав Петров Браца” у Вршцу настава на српском језику** изводи из општих предмета **Психологије, Филозофије, Социологије и Устава и права грађана.**

***в) Учење румунског језика са елементима националне културе***

Учење румунског језика са елементима националне културе организовано је **у Гимназији „Михајло Пупин” у Ковачици за двадесет једног ученика** (три ученика мање него претходне школске године).

***VI НАСТАВА НА РУСИНСКОМ ЈЕЗИКУ***

У школској 2016/17. години настава на **русинском језику** (табела 5. у прилозима) организована је **у Основној и средњој школи са домом ученика „Петро Кузмјак” у Руском Крстуру**, општина Кула, за **56 ученика,** распоређених у **четири одељења** гимназије општег типа. ***Просечан број ученика у одељењу је четрнаест***.

У односу на прошлу школску годину, **број ученика** у одељењима с наставом на русинском језику **мањи** је **за четири.**

У Основној и средњој школи са домом ученика „Петро Кузмјак” у Руском Крстуру изводи се **настава** **на српском језику из наставних предмета: Психологија, Филозофија, Рачунарство и информатика.**

***в) Учење русинског језика са елементима националне културе***

Учење русинског језика са елементима националне културе у школској 2016/17. години није организовано за ученике у средњим школама на територији АП Војводине.

***VII НАСТАВА НА ХРВАТСКОМ ЈЕЗИКУ***

У школској 2016/17. години настава на **хрватском језику** (табела 6. у прилозима) организована је за **144 ученика,** распоређених у **седам одељења** и то: **у Гимназији „Светозар Марковић” у Суботици – за 71 ученика,** распоређених у **четири одељења гимназије општег типа и за 73 ученика у Политехничкој школи у Суботици, у подручјима рада: хемија, неметали и графичарство; геодезија и грађевинарство**.

**Број ученика** у одељењима с наставом на хрватском језику **већи** је **за двадесет седам ученика, док је проценат ученика** који наставу похађају на хрватском језику **већи за 0,05% и износи 0,23%**.

Када је реч о кадру за наставу на хрватском језику, као и претходних година, за наставни предмет Хрватски језик и књижевност ангажован је професор из Републике Хрватске, док за остале наставне предмете професори припремају терминологију хрватског језика.

***в) Учење хрватског језика са елементима националне културе***

Учење хрватског језика са елементима националне културе у школској 2016/17. години није организовано за ученике у средњим школама на територији АП Војводине.

***VIII ПРИВАТНЕ СРЕДЊЕ ШКОЛЕ***

На територији АП Војводине постоји **двадесет једна приватна средња школа**, за које је Покрајински секретаријат за образовање, прописе, управу и националне мањине − националне заједнице, утврдио да испуњавају услове, у погледу простора, опреме, наставних средстава и потребног броја наставника, као и стручних сарадника, за почетак рада и обављање делатности средњег образовања и васпитања.

Од наведеног броја, **три** приватне средње школе јесу **гимназије**, **седамнаест** – **стручне школе**, док је **једна мешовита школа**, тo јeст поред гимназијског образовања верификована је и за стручно образовање.

**У школској 2016/17. години**, у приватним средњим школама образује се укупно **1.004 ученика**. У односу на претходну школску годину, приватне средње школе похађа четрдесет шест ученика више. Ученици се образују у следећим подручјима рада: здравство и социјална заштита – 481 ученика (44 ученика више); гимназија (општег типа и информатичког смера) – 337 ученика (42 ученика више него претходне школске године); економија, право и администрација – 119 ученика (39 ученика мање); саобраћај – 45 ученика (4 ученика више); личне услуге – седам ученика (три ученика мање); машинство и обрада метала – осам ученика (три ученика више); трговина, угоститељство и туризам – седам ученика (шест ученика више).

***IX БРОЈ УЧЕНИКА У СРЕДЊИМ ШКОЛАМА НА ТЕРИТОРИЈИ АП ВОЈВОДИНЕ ОД ШКОЛСКЕ 2012/13. ГОДИНЕ ДО 2016/17. ГОДИНЕ***

Посматрајући преглед броја ученика у средњим школама на територији АП Војводине, по наставним језицима и школским годинама, у протеклих **пет година** стање је следеће:

|  |  |  |  |  |  |
| --- | --- | --- | --- | --- | --- |
| Наставни језик | **Шк. 2012/13. година** | **Шк. 2013/14. година** | **Шк. 2014/15. година** | **Шк. 2015/16. година** | **Шк. 2016/17. година** |
| укупно | укупно | укупно | укупно | укупно |
| Српски језик | 63.903 | 61.228 | 58.665 | 56.965 | 55.779 |
| Мађарски језик | 6.819 | 6.504 | 6.202 | 5.828 | 5.481 |
| Словачки језик | 397 | 398 | 415 | 411 | 383 |
| Румунски језик | 210 | 189 | 204 | 195 | 189 |
| Русински језик | 66 | 60 | 57 | 60 | 56 |
| Хрватски језик | 127 | 127 | 114 | 117 | 144 |
| Укупно: | 71.522 | 68.506 | 65.657 | 63.576 | 62.032 |

Укупан број ученика у средњим школама у школској 2016/17. години мањи је за 2,43% него прошле школске године, а за чак 13,27% мањи него пре пет година. Континуирано опада број ученика који похађају наставу на српском и мађарском наставном језику, што није случај с бројем ученика који се образују на осталим језицима националних мањина − националних заједница, али који је и веома мали у поређењу са укупним бројем ученика.

**\* \* \***

**На основу наведених података, може се закључити:**

1. **Средње образовање** на територији АП Војводине у **школској 2016/17.** години остварује се у **четрдесет локалних самоуправа** у којима се налази **131 средња школа**: **121 редовна** и **десет средњих школа за ученике са сметњама у развоју**. Редовним средњим образовањем обухваћено је **62.032 ученика** (нису обухваћени ученици средњих школа за ученике са сметњама у развоју), распоређених у **2.628 одељења,** у оквиру гимназија, стручних, мешовитих и уметничких школа. Образовно-васпитни рад изводи се на српском, мађарском, словачком, румунском, русинском и хрватском језику. У поређењу с прошлом школском годином, укупан **број ученика** у средњим школама **мањи** је **за 1.544** (**2,49%)**, а **број одељења** **мањи** је **за 75 (2,85%)**.
2. **Настава на српском језику** организована је у **119** редовних средњих **школа** за **55.779 ученика,** распоређених у **2.295 одељења**. У поређењу с прошлом годином, **број** **ученика** који се школују на српском језику **мањи** је **за** **1.186** то јест за **2,08%**. **Број** **одељења** **мањи** је **за** **68 (2,88%). Проценат** ученика обухваћених наставом на српском језику износи **89,92%** и **већи** је **за 0,32% него прошле школске године.**
3. **Најзначајније смањење броја ученика је у четворогодишњем стручном образовању. У складу са стратегијом развоја образовања, повећава се број ученика за трогодишња занимања, а у гимназијама је благо смањује број ученика, с обзиром на значајно смањење укупног броја ученика у средњем образовању.**
4. **Број ученика** који похађају наставу **на језицима** **националних мањина − националних заједница** (мађарском, словачком, румунском, русинском и хрватском језику) износи **6.253** и **мањи** језа **358 (5,42%) него прошле школске године**. Проценат обухваћених ученика наставом на језицима националних мањина − националних заједница износи **10,08% и мањи је за 0,32% него прошле школске године.** Број ученика који се школују на мађарском језику мањи је за 347, на словачком језику – мањи за 28 ученика, на румунском језику – мањи за шест ученика, на русинском наставном језику – мањи за четири ученика, док је на хрватском језику већи за 27 ученика. На мађарском наставном језику школује се 8,83% ученика (0,34% мање него прошле школске године), на словачком 0,62% (мање за 0,03%), на румунском 0,31% (као прошле школске године), на русинском 0,09% (као прошле школске године), на хрватском 0,23% (више за 0,05%).
5. **Према врсти средњих школа**, **на српском наставном језику**, као и прошле школске године, без обзира на смањење броја ученика **обухват/проценат гимназијалаца већи је за 0,39%, за колико је мањи проценат ученика који стичу стручно образовање**, а највећи број ученика школује се у подручју рада економије, права и администрације. **На мађарском наставном језику**, у односу на претходну школску годину, **проценат гимназијалаца је мањи, док је повећан обухват ученика који стричу стручно образовање**. Највећи број ученика школује се у подручју рада здравство и социјална заштита. На румунском и хрватском наставном језику је готово исти број гимназијалаца и ученика у стручном образовању, на словачком језику се више планира места за упис за гимназијалце, док на русинском наставном језику ученици имају могућност да стичу само гимназијско образовање.
6. За **трогодишње образовање** на српском наставном језику уписано је за око 1,25% више ученика, а на мађарском наставном језику за око 2,33% више ученика који се школују за трогодишња занимања. На осталим наставним језицима није организовано трогодишње образовање.
7. Учење **матерњег језика са елементима националне културе** организовано је за мађарски, словачки и румунски језик, док није организовано за учење русинског и хрватског језика са елементима националне културе.
8. У средњим школама у којима се настава изводи на језицима националних мањина − националних заједница, из појединих наставних предмета, углавном општих, због недостатка **квалификованог кадра** са знањем наставног језика, настава се изводи на српском језику. Када је реч о мађарском наставном језику, из општих наставних предмета, најдефицитарнији кадар је у Сомбору и Зрењанину, а из стручних наставних предмета, најчешће се на српском језику изводи настава у подручју рада здравства и социјалне заштите и подручју рада угоститељства, у Зрењанину, као и претходних година. За наставу на словачком, румунском и русинском језику недостаје кадар за различите опште наставне предмете, док је за наставу на хрватском језику ангажован професор из Републике Хрватске, односно предметни професори припремају терминологију хрватског језика.
9. У средњим школама на територији АП Војводине **није организована настава на ромском језику**, као ни учење ромског језика са елементима националне културе.
10. На територији АП Војводине постоји **двадесет једна приватна средња школа**, које похађа **1.004 ученика**. Највећи број ученика стиче образовање у подручју рада здравства, гимназијско образовање и у подручју рада економије.
11. Укупан број ученика у средњим школама на територији АП Војводине, школске 2016/17. године, знатно је мањи у односу на претходну годину, а чак за 13,27% мањи него пре пет година. Смањење броја ученика континуирано је на српском и мађарском наставном језику, док се на осталим наставним језицима мења из године у годину.

ПРЕДЛОГ

Покрајинска влада, на седници........... одржаној ...............2017. године, размотрила је и усвојила **ИНФОРМАЦИЈУ О СРЕДЊЕМ ОБРАЗОВАЊУ И ВАСПИТАЊУ УЧЕНИКА, С ПОСЕБНИМ ОСВРТОМ НА ШКОЛОВАЊЕ НА ЈЕЗИЦИМА НАЦИОНАЛНИХ МАЊИНА − НАЦИОНАЛНИХ ЗАЈЕДНИЦА У АУТОНОМНОЈ ПОКРАЈИНИ ВОЈВОДИНИ У ШКОЛСКОЈ 2016/2017. ГОДИНИ** и поводом ове информације донела следеће:

# З А К Љ У Ч К Е

1. Усваја се Информација о средњем образовању и васпитању ученика с посебним освртом на школовање на језицима националних мањина-националних заједница у Аутономној покрајини Војводини у школској 2016/17. години.

1. Задужује се Покрајински секретаријат за образовање, прописе, управу и националне мањине – националне заједнице да и даље прати могућности образовања и васпитања ученика средњих школа, а посебно да прати остваривања права припадника националних мањина − националних заједница на школовање на матерњем језику.
2. Информација о средњем образовању и васпитању ученика, с посебним освртом на школовање припадника националних мањина − националних заједница у Аутономној покрајини Војводини, у школској 2016/17. години са ЗАКЉУЧЦИМА, доставити Одбору за образовање и науку и Одбору за националну равноправност Скупштине АП Војводине, ради разматрања, а закључке Покрајинском секретаријату за образовање, прописе, управу и националне мањине – националне заједнице.

## П Р И Л О З И